हमारे प्रधानमंत्री नरेंद्र भाई मोदी गुजरात के हैं तो क्या हुआ, गुजरात का हर व्यक्ति महात्मा गांधी तो होता नहीं, वरना साढ़े तीन बरस में अपनी कई ग़लतियां या तो नरेंद्र भाई ने की ही नहीं होतीं, या उनकी माफ़ी मांग ली होती। एक तो मुझे लगता है कि सत्ता की कुंभकर्णी ख़ुमारी प्रधानमंत्री की आंखों को असलियत देखने ही नहीं दे रही है, मगर अगर ऐसा नहीं भी होता और उन्हें अपनी ग़लतियों का अहसास हो भी जाता तो भी मुझे पूरा यक़ीन है कि वे अपने किए की माफ़ी कभी नहीं मांगते। इसलिए नहीं कि वे ज़िद्दी हैं। ज़िद्दी तो महात्मा गांधी भी थे। इसलिए कि नरेंद्र भाई अकड़ू हैं। अकड़ू होने में और ज़िद्दी होने में फ़र्क़ है। ज़मीन-आसमान का फ़र्क़। ज़िद, संकल्प की अनगढ़-पायदान है। अकड़ूपन, मनमानेपन की फूहड़ अभिव्यक्ति है।